
סדר היום:    תקנות המכס (חישוב ערכם של טובין שיובאו  לשימוש עצמי), התש"ס-‏2000
                       צו תעריף המכס והפטורים ומס קנייה על טובין (תיקון), התשס"א-2000

תקנות המכס (חישוב ערכם של טובין שיובאו לשימוש עצמי), התש"ס-2000


היו"ר אלי גולדשמידט:

	אני פותח את ישיבת הוועדה.

	אנו עוסקים בתקנות המכס (חישוב ערכם של טובין שיובאו ל שימוש עצמי). אני רוצה להזכיר שהיתה לנו ישיבה לפני כחודשיים,  ובישיבה זו דיברנו על התרת רסן מסוימת או הליכה לקראת האזרח בנושא של יבוא אישי. ביקשתי בישיבה  לעשות משהו גם לגבי המכוניות, וועדת הכספים קיבלה ממנהל המכס הסכמה בעניין הזה. אבל בינתיים אני מבין שהתעוררו מספר קשיים והמכס טיפל בהם, ואני מ בין שאנחנו אמורים לקבל תקנות קצת שונות. 

	בבקשה, אדוני מנהל המכס.

מוטי איילון:

	השארנו את החלק של הטובין כפי שהוא,  ולחלק של המכוניות הסכימו כמה שינויים שהם מהותיים. בעצם הסכמנו לבקשה של ועדת הכספים וגם בתחום הרכב לאפשר  קודם כול להסתמך על החשבונית. והיה אם ההבדל בין החשבוניות לבין מחירון שיש לנו שהוא מעודכן על-פי מחירי חו"ל וניכוי פחתים מתאימים עולה על 5%, אז לא נקבל את החשבונית. 

יעקב ליצמן:

	 5% ממה?

מוטי איילון:

	5% בין המחיר של החשבונית לבין המחיר שצריך להיות בהתאם למחירון.

יעקב ליצמן:

	 בטוח שזה יותר מ-5%.

מוטי איילון:

	לא.

היו"ר אלי גולדשמידט:

	 אנחנו דיברנו על 10%.

יעקב ליצמן:

	 למה מכונית צריכה להיות מכל מוצר חשמלי אחר?

מוטי איילון:

	אני מתייחס בדיוק לנושא זה.  כדי להיות משוכנעים שאנחנו עושים את הדבר הנכון עשינו בדיקות גם באמצעות השליחים שלנו בחו"ל. בדקנו מהם מחירי המכוניות בחו"ל. יש לנו דף מפורט שבעצם ההנחות שניתנות שם אינן עוברות את הגבול של 3%-4%  בקניית רכב בחו"ל.  לכן כאשר מדובר ברכב חדש, אלה הטווחים פחות או יותר. אלה הטווחים הריאליים  וזה נכון.

	כאשר מדובר ברכב משומש, יש לנו הפחתים שמשפים בעניין הזה. כלומר, הפחתים מביאים בחשבון את הערכים הנמוכים יותר שניתן להשיג בחו"ל למכוניות משומשות. 

יעקב ליצמן:

	 כמה עולה הרכב שהכנסת נותנת לחברי הכנסת, השברולט?

בועז סופר:

	130,000 ₪.

יעקב ליצמן:

	 זה כ-35,000 דולר. בארצות-הברית זה לא עולה 10,000 דולר.

מוטי איילון:

	אבל זה כולל את המס.

יעקב ליצמן:

	 איזה מס?

מוטי איילון:

	את המס בארץ. 

יעקב ליצמן:

	 זה אומר שהמחיר לצרכן יותר גבוה.

מוטי איילון:

	לא. זה שיש מתח רווחים ליבואני הרכב, זה ברור. אבל אין ספק שכאשר יבואן רכב קונה רכבים במסות הוא ישלם מחיר X, וברור שאם אני אכנס כאדם  פרטי ואקנה את אותו רכב חדש, אני אשלם הרבה יותר. זה דבר ברור מאליו. לכן יש פה פערים.

יעקב ליצמן:

	 אני לא מדבר על הפערים של הסוכנים. אני שואל על הפער אחרי המכס, אחרי כל המיסים, כמה עולה רכב כזה בארץ וכמה עולה רכב כזה בחו"ל.

טלי אלדר:

	נקודת המוצא המקורית של התקנות האלה זה המחיר בחו"ל ובכלל לא המחיר בארץ. 

בועז סופר:

	הרכב הזה, השברולט שיש לחברי הכנסת, עולה בחו"ל 13,000 דולר. אם תובא קבלה שתראה שהמחיר הוא לצורך העניין הוא 8,000 דולר, אומר מנהל המכס, שפה משהו לא סביר.  אבל אם תובא קבלה פחות ממחיר המחירון בחו"ל, שיש לנו את המחירונים בארצות-הברית, שזה לצורך העניין 12,000 דולר – אם תובא קבלה על 5% פחות, נוכל לקבל את זה. 


היו"ר אלי גולדשמידט:

	השאלה היא למה 5% כן ו-10% כן. עוד לא השתכנעתי בזה. בזמנו כשנתנו את ה"שפיל" של ה-10%, היה נראה לנו שזה סביר 10% למעלה ו-10% למטה. אתם באתם ואמרתם שזה לא סביר, צריך לרדת ל-5%.   ברור לי שאי-אפשר אם זה פתאום 8,000 דולר או 7,000 דולר מול 12,000-13,000 דולר. כולם מסכימים שמשהו לא בסדר. אבל למה 5% ולא 10%? 

מוטי איילון:

	משום שעשינו בדיקה בחו"ל וראינו את טווחי המחירים וטווחי ההנחות. 

יעקב ליצמן:

	 האם ביד שנייה זה אותו דבר?

מוטי איילון:

	לא. ביד שנייה זה שונה, ולכן יש לנו פחתים שמפצים.

יעקב ליצמן:

	 אבל בארצות-הברית רכב מיד שנייה עולה חצי ממה שעולה כאן.

מוטי איילון:

	לכן יש לנו פחתים מאוד נדיבים. 

יעקב ליצמן:

	 כמה אתה נותן?

מוטי איילון:

	יש טבלה. מדובר באחוזים גבוהים. בשנים הראשונות האחוזים מאוד גבוהים. 

היו"ר אלי גולדשמידט:

	יש פה יבואני רכב? מי אדוני?

ישי רבינוביץ:

	אני מנכ"ל איגוד יבואני הרכב. 

היו"ר אלי גולדשמידט:

	ומי אדוני?

יואב חרל”פ:

	יואב חרל"פ מ"כלמוביל".
		
היו"ר אלי גולדשמידט:

	 למה לא טוב 10%? למה 5%?

יואב חרל"פ:

	הרי עסקינן ביבוא אישי ולא יבוא מסחרי. כשבא אדם פרטי  לכל מקום מתוקן בחו"ל לקנות רכב חדש ישר מהחנות, הוא לא יקבל בממוצע יותר מאשר 5%. אין גם סיבה לתת לו יותר מאשר 5%. 

היו"ר אלי גולדשמידט:

	ואם הוא יקבל?

יואב חרל"פ:

	הוא יציג הנחה פחות ממה שהוא קיבל בפועל, וחבל שהמדינה תפסיד את המיסים שצריכים להיגבות.

היו"ר אלי גולדשמידט:

	לא הבנתי. הוא יביא חשבון יותר נמוך שהוא פיקטיבי?

יואב חרל"פ:

	בוודאי. זה מה שקרה עד היום. יש דוגמאות אין ספור במכס לחשבונות בלתי סבירים.

יעקב ליצמן:

	 אתם דואגים למדינה או לעצמכם? 

יואב חרל"פ:

	גם וגם.

היו"ר אלי גולדשמידט:

	מותר להם לדאוג לעצמם.  הם באים כאינטרסנטים וזה בסדר. זה לגיטימי. 

יעקב ליצמן:

	 אני מוכן לשמוע שהם דואגים לעצמם אבל שלא יגידו שהם דואגים למדינה.

היו"ר אלי גולדשמידט:

	הם חושבים שבזה הם ישכנעו.

יואב חרל"פ:

	אנחנו חושבים שאם ייגבו המיסים הנכונים על אותו רכב שאמור להיכנס ארצה ולא מיסים מופחתים, ואם המיסים שאנחנו משלמים  מס הכנסה כחוק, להבדיל מאותם סוחרים ארחי-פרחי שעוסקים ביבוא אישי, במסווה של יבוא אישי - - - 

היו"ר אלי גולדשמידט:

	אל תקרא להם ארחי-פרחי, זה לא יפה. 

יואב חרל"פ:

	אלה סוחרים שפועלים במסווה של יבוא אישי ועושים יבוא מסחרי, שזה מנוגד לחוק. 

היו"ר אלי גולדשמידט:

	מי שעובר על החוק, תכניסו אותו לחקירות, לבית-משפט. עזבו, אנחנו לא מתעסקים עם עבריינים. אני שואל כרגע את השאלה בדרך המלך: אתם באים ואומרים שסדר גודל ההנחות מול מחיר המחירון שישנו - - - 

יואב חרל"פ:

	הבסיס בחו"ל.

היו"ר אלי גולדשמידט:

	בסדר. מול מחיר מחירון הבסיס בחו"ל אינו חורג מעבר ל-5%.

יואב חרל"פ:

	למיטב ידיעתי, מהממצאים שלנו, במוצרים למשל של מרצדס, שאגב, הם עיקר המכוניות המיובאות ביבוא אישי, יש דגמים רבים שלא מקבלים עליהם ולו אחוז אחד.

יעקב ליצמן:

	 כמה אתם מקבלים?

יואב חרל"פ:

	זה סוד מסחרי הכי שמור. 

יעקב ליצמן:

	 איך אפשר לדון על זה אם אתם לא רוצים להגיד כמה אתם מקבלים?

ישי רבינוביץ:

	המכס יודע, יש לו המספרים במדויק. 

יעקב ליצמן:

	 בלי לדעת את הסכומים, האם אתה הנחה שאתם מקבלים לא מקבל מישהו אחר?

יואב חרל"פ:

	לא, לעולם לא.  אנחנו גם לוקחים על עצמנו המון התחייבויות כתוצאה מהיותנו יבואנים בלעדיים למדינת ישראל. נגזר עלינו להקים מוסכים ולתת חלקי חילוף במסגרת האחריות, והיום האחריות בארץ ניתנת לשלוש שנים בכל  הרכבים. אנחנו ממנים את החלפים. איננו מקבלים החזר בגין עלויות המימון של החלפים במסגרת האחריות. 

היו"ר אלי גולדשמידט:

	אם יש חברה שרוצה לעשות קידום מכירות לדגם חדש והיא רוצה שהוא ירוץ הרבה בכבישים, מה היא עושה?

יואב חרל"פ:

	היא קובעת לו מחיר מחירון בהתאם.

היו"ר אלי גולדשמידט:

	היא לא תיתן הנחות יותר גדולות?

יואב חרל"פ:

	לא. מחיר מחירון יש לו משמעויות בחו"ל לביטוח, לקטגוריזציה של מכוניות. יש עכשיו ויכוח אדיר בעיתונות הבינלאומית בנושא קרייזלר לדוגמא, על הפסקת נושא ה-INCENTIVE, שלא לתת הנחות. 

היו"ר אלי גולדשמידט:

	אני מודה לכם ותשאירו אותנו עם נציגי הממשלה. 

	חבר הכנסת ליצמן, מה דעתך על העניין הזה? נסכים ל-5%? 

יעקב ליצמן:

	 כן.   

נחום לנגנטל:

	מורידים עכשיו?

היו"ר אלי גולדשמידט:

	עשינו הקלה. כל הסיפור הזה הוא הקלה בעקבות יוזמת ועדת הכספים. רק גודל ההקלה שהיה קודם היה כנראה מופרז מדי ורוצים להעמיד אותו על 5% ולא על 10%.

אנה שניידר:

	היו כאן יועצים משפטיים של היבואנים ועליהם מקובל מה שכתוב כאן. זאת אומרת, שגם להם אין מחשבה שנייה על ה-5%. אני לא רואה סיבה לא לקבל את זה. 

עופר חוגי:

	אפשר להפריד בין יבואני הרכב שמייבאים יותר מרכב אחד בשנה לבין אדם שמייבא רכב אחד.

היו"ר אלי גולדשמידט:

	אני יכול להעיד שמנהל המכס עשה בעניין הזה עבודה מאוד יסודית. אנחנו דיברנו על זה בספטמבר, עוד בפגרה, וחלפו כבר מספר חודשים טובים, והוא עבד על העניין הזה ובדק את זה, ואני סומך על האינטגריטי של המכס בעניין. אני לא נבנה בעניין הזה מיבואני הרכב. 

נחום לנגנטל:

	הבעיה הכי גדולה שכרגע נוצרה, ואני אומר את זה מהכרות של ענף הרכב, זו הסוגיה של כניסה של כל מיני גורמים  בעייתיים, שכאשר אתה נותן תמריץ גדול נכון שאתה יכול להביא יותר מאחד,  ו-10% זה קיצוני מדי. נלך ל-5% ונראה. אגב, כתוצאה ממה שעשית, אלי, המחירים ירדו. כל המחירים של המכוניות המאוד יוקרתיות ירדו כתוצאה מהתחרות ב-20-30 אלף שקל. 

עופר חוגי:

	כמה היה ההפסד למדינה?

מוטי איילון:

	לא היה הפסד.

היו"ר אלי גולדשמידט:

	כיוון שהוסכם בינינו, הרי ההקלה  הזאת היא מיוזמתנו ואנחנו מסכימים שהיא תהיה 5%, יש עוד תקנה טכנית שצריך להתקין. 

הוחלט:  לאשר התקנות כמוצע. 

צו תעריף המכס והפטורים ומס קנייה על טובין (תיקון), התשס"א-2000

אנה שניידר:

	יש צו תעריף המכס והפטורים שהוא בעצם תיקון טכני קשור לתיקון הזה. מבטלים את הפרט שמדבר על הפחת כי מוסיפים אותו לתקנה 4. זה טכני. יש רק נקודה אחת: הצו הזה טעון אישור של מליאת הכנסת לפי הפרוצדורה הרגילה.

מאיר פרוש:

	 בהצבעה או בהודעה?

אנה שניידר:

	בהודעה. 

	רציתי לציין שהצו הזה טרם פורסם. זאת אומרת, הוועדה מאשרת אותו עכשיו אבל הוא יונח על שולחן הכנסת רק ברגע שיגיע הפרסום. 

	אומרים לי שיש כאן עוד כמה תיקוני נוסח. אני מציעה שטלי תצביע על כל תיקוני הנוסח שרוצים להכניס כאן.

טלי אלדר:

	בהגדרה של מחירון רכב אנחנו רוצים שיהיה כתוב "רשימת מחירים לצרכן בחו"ל". פשוט המילה "בחו"ל" נשמטה. הכוונה היתה במחירון רכב שההתייחסות תהיה למחיר בחו"ל ולא למחיר בארץ, ולכן אנחנו רוצים להבהיר את זה ולכתוב את המילה "בחו"ל". 

	בסעיף 2(ב) יש  טעות טכנית. זה כבר אושר בפעם הקודמת על-ידי הוועדה, אבל הטולרנס שעליו מדובר – זה יבוא של טובין,  טובין של יבוא לשימוש עצמי, לא רכבים – ההסכמה של הוועדה בפעם הקודמת היתה שתהיה אפשרות של 20% פער ולא 5%. בהדפסה בטעות כתבו 5%. זה צריך להיות 20%. 

	דבר נוסף: סעיף 6 – תחילה -  נמחק. 


היו"ר אלי גולדשמידט:

	אני מעמיד את הצו להצבעה. 

ה צ ב ע ה

הוחלט: לאשר את הצו ולהניח על שולחן הכנסת. 

היו"ר אלי גולדשמידט:

	אני מודה לכולם. הישיבה נעולה. 

הישיבה ננעלה בשעה 10:30





